Jens Henrik Thulesen Dahl (DD), 2023-05-24:
Tak, formand.
I 2020 kom covid-19 over os.
Det var en pandemi, som kom hurtigt og voldsomt, og hvor der var behov for at handle hurtigt og resolut.
Der blev handlet, der blev truffet mange beslutninger i både 2020, 2021 og 2022 om begrænsninger på forsamlinger, man talte om masker – skulle vi bruge dem eller ej? – og mange grupper i samfundet blev ramt af restriktioner.
Børnene, de studerende, kontormedarbejdere og mange andre grupper skulle blive hjemme fra arbejde, mens andre grupper godt kunne blive og holde produktionen i gang.
For det nærværende beslutningsforslag handler om, at vi skal søge at lære af forløbet og drage erfaringer, som kan være os til gavn, når der kommer en ny pandemi.
I Danmarksdemokraterne er vi bestemt positive over for forslaget om en evaluering, som kan bidrage til beredskabsplaner, der kan sikre, at vi ikke gentager de samme fejl, hvis en ny pandemi rammer os.
Det er en forudsætning for en effektiv krisehåndtering, og her har vi et genopretningsarbejde at gøre, f.eks. oven på den tidligere regerings horrible håndtering af minksagen, der har efterladt danskerne med en milliardregning og frataget familier deres livsværk i et snuptag.
Der er ingen tvivl om, at da statsministeren blev statsminister, skete der en historisk koncentration af magten i Statsministeriet, og alle, der har været i nærheden af Slotsholmen de senere år ved, at intet skete, uden at statsministeren og Barbara Bertelsen havde været inde over.
Man solede sig i forceret handlekraft under krisen, skrev sms'er til myndighederne på pressemøderne, der fik fatale sundhedsmæssige, økonomiske og menneskelige konsekvenser.
Det må aldrig ske igen, og derfor har vi brug for udførlige retningslinier og klare beredskabsplaner.
Pandemien trækker spor efter sig, som kan være et resultat af den håndtering, der har været af krisen.
Det gælder f.eks. i forhold til børn og unges trivsel, men vi kender endnu ikke det fulde billede.
Det har vi brug for, så vi f.eks. ved, om konsekvensen ved at lukke en skole ned står mål med de gavnlige effekter i form af mindre smitte.
Vi har brug for en bred evaluering, der kan hjælpe os med at samle alle brikkerne.
Det foreslås at igangsætte en evaluering af de menneskelige konsekvenser ved håndteringen af covid-19, så vi, når fremtidige pandemier rammer, står bedre rustet til at tage de rette beslutninger ud fra et epidemiologisk såvel som menneskeligt udgangspunkt.
Forslagsstillerne foreslår, at en evaluering som minimum bør indeholde en undersøgelse af nødvendigheden af skolenedlukninger, herunder hvilken effekt de har haft på smittespredningen i samfundet generelt, samt en undersøgelse af de menneskelige konsekvenser, nedlukningen har haft for skoleeleverne og deres forældre med særlig fokus på børn og unges psykiske trivsel.
Herudover foreslås en undersøgelse af effekterne på unges psykiske trivsel som følge af den generelle begrænsning af socialt samvær under covid-19-pandemien samt en evaluering af det faglige belæg for at indføre besøgsforbud på landets bo steder m.v.
Danmarksdemokraterne kan for så vidt godt stemme for forslaget om at iværksætte en evaluering af de menneskelige konsekvenser.
Men vi vil også gerne i udvalgsarbejdet have en drøftelse af, om evalueringen skulle være bredere.
Hvad gjorde det ved de ældre på plejehjemmet?
Hvad gjorde det ved deres pårørende, at der blev lukket ned?
Hvad gjorde det ved sundhedspersonalet, både i kommunerne og på sygehusene, at der var mangel på værnemidler, og at de dermed blev bedt om at udsætte sig selv for større smitterisiko for at hjælpe de syge?
Hvad gør vi for dem, der blev syge af vaccinen?
Hvordan sikrer vi, at alle befolkningsgrupper i fremtiden kan have tillid til samfundet, til politikerne, til Sundhedsstyrelsen, som skal til for at agere samlet set fornuftigt?
Vi kom godt igennem coronakrisen som land, men vi har samtidig erfaret, er der undervejs og på bagkant af krisen er sået tvivl om effekterne og nødvendigheden af f.eks. skolenedlukninger, nedlukning af minkerhvervet m.v.
Derfor er det vigtigt, at perioden og de forskellige initiativer evalueres, så borgere ikke frihedsberøves unødvendigt med langsigtede konsekvenser til følge, ligesom det er afgørende for at opretholde tilliden til samfundsinstitutioner og myndigheder, forebygge politikerlede og dermed fremme opbakning til fremtidige pandemihåndteringer.
Og det er vigtigt, at vi får belyst hele forløbet.
Derfor synes jeg på baggrund af den debat, vi også har hørt nu her i dag, at jeg vil opfordre forslagsstillerne til at arbejde for, at der kan laves en beretning, der giver et bredere sigte, et fremadrettet sigte, i forhold til at sikre, at det er den beredskabsplan, der bliver målet, og ikke en afgrænset evaluering af bestemte områder.
Dermed tak for ordet.